ดาวฯฟิวเจอร์ร่วง 100 จุด หลัง “ทรัมป์” ยันส่งทหารติดอาวุธคุมจลาจล
ดาวฯฟิวเจอร์ร่วง 100 จุด หลัง "ทรัมป์" ยันส่งทหารติดอาวุธคุมจลาจลในปท.
ดาวฯฟิวเจอร์ร่วง 100 จุด หลัง "ทรัมป์" ยันส่งทหารติดอาวุธคุมจลาจลในปท.
2 มิ.ย. 2563

ผู้สื่อข่าวรายงานว่า ดัชนีดาวโจนส์ฟิวเจอร่วงลงกว่า 100 จุดในช่วงเช้านี้ หลังจากประธานาธิบดีโดนัลด์ ทรัมป์ ได้แถลงยืนยันว่า รัฐบาลสหรัฐจะส่งกองกำลังทหารเข้าประจำการในเมืองต่างๆ ที่กำลังเกิดเหตุการณ์จลาจลในขณะนี้ หากผู้ว่าการรัฐ และเจ้าหน้าที่ท้องถิ่นไม่สามารถควบคุมเหตุการณ์รุนแรงได้
ล่าสุด ณ เวลา 08.37 น.ตามเวลาไทย ดัชนีดาวโจนส์ฟิวเจอร์ ร่วงลง 99 จุด หรือ 0.40% แตะที่ 25,369 จุด
โดย ประธานาธิบดีโดนัลด์ ทรัมป์แห่งสหรัฐได้แถลงข่าวต่อสื่อมวลชนที่ทำเนียบขาวในช่วงเช้าวันนี้ตามเวลาไทย โดยปธน.ทรัมป์ได้ให้คำมั่นสัญญาว่า คณะบริหารของรัฐบาลสหรัฐจะให้ความเป็นธรรมต่อนายจอร์จ ฟลอยด์ ชาวผิวสีที่ถูกตำรวจล็อกคอจนขาดอากาศหายใจและเสียชีวิต
ทั้งนี้ ในระหว่างการแถลงข่าวครั้งนี้ ปธน.ทรัมป์กล่าวว่า เขายืนเคียงข้างผู้ที่ประท้วงอย่างสันติ แต่การประท้วงที่เกิดขึ้นในขณะนี้เต็มไปด้วยความรุนแรง และไม่ใช่การกระทำของผู้ที่รักสันติ
โดย ปธน.ทรัมป์ได้ตำหนิรัฐบาลของรัฐต่างๆ ที่ไม่สามารถควบคุมสถานการณ์ได้ ด้วยเหตุนี้ รัฐบาลกลางสหรัฐจึงจำเป็นต้องเข้าควบคุมสถานการณ์ เพื่อยุติความรุนแรงและการกระทำที่ผิดกฎหมาย โดยรัฐบาลจะส่งกองกำลังทหารเข้าประจำการ หากเมืองและรัฐต่างๆไม่ดำเนินการใดๆ พร้อมระบุว่า รัฐบาลจะระดมทรัพยากรทั้งหมดที่มีอยู่ เพื่อยุติการจลาจลและการปล้นสะดมที่เกิดขึ้นในขณะนี้
นอกจากนี้ ปธน.ทรัมป์ยังกล่าวด้วยว่า เขากำลังส่งกองกำลังทหารติดอาวุธจำนวนหลายพันคนเพื่อเข้าควบคุมสถานการณ์
 
 